ฝังยาคุมมาได้ 8 เดือน มี พสพ แบบหลั่งใน ไม่มีประจำเดือนมาแล้ว 3-4 เดือน ช่วงสิ้นเดือน มีเลือดออกกระปริบกระปรอย(สีน้ำตาลเหมือนคราบ) ประมาณ 5-7 วัน หลังจากนั้น 2 วัน มีอาการปวดท้องน้อย คือเป็นเพราะฮอร์โมนในยาฝังคุมกำเนิด หรือเพราะท้องคะ
สวัสดีค่ะ ผลข้างเคียงของยาฝังคุมกำเนิดนั้น ประมาณ 1 ใน 5 ราย จะไม่มีประจำเดือนมา อีกประมาณ 1 ใน 5 ราย จะมีเลือดออกบ่อย เลือดออกติดต่อกันนาน แต่ประมาณครึ่งหนึ่ง เลือดจะค่อยๆ มาน้อยลงหลังจาก 3 เดือนไปแล้ว และที่พบบ่อย คือประมาณ 3 ใน 5 ราย จะมีประจำเดือนมาแบบกะปริดกะปรอย โดยจะมีปริมาณน้อยๆ ซึ่งอาการก็มักจะดีขึ้น หลังฝังไปซักระยะ แต่อาจนานเป็นปีได้ดังนั้น การที่ประจำเดือนขาดหายไป 3-4 เดือน หลังจากนั้นมีเลือดออกกะปริดกะปรอย ก็ถือเป็นอาการจากผลข้างเคียงของยาฝังคุมกำเนิดที่สามารถพบได้ ไม่น่าเกิดจากการตั้งครรภ์ เนื่องจากประสิทธิภาพของยาฝังคุมกำเนิดนั้นถือว่าดีมาก โอกาสที่จะตั้งครรภ์มีเพียง 0.05% อย่างไรก็ตาม หากไม่แน่ใจ อาจลองตรวจหาการตั้งครรภ์ดูก็ได้ค่ะสำหรับอาการปวดท้องน้อย อาจเป็นผลของยาฝังคุมกำเนิดก็ได้ หรือเกิดจากสาเหตุอื่นๆ ก็ได้ เช่น ลำไส้อักเสบ มดลูกอักเสบ กระเพาะปัสสาวะอักเสบ ท้องผูก เป็นต้น แต่ก็จะมีอาการอื่นๆ ร่วมด้วย ดังนั้น หากอาการปวดท้องน้อยเป็นไม่มาก ไม่ได้เป็นต่อเนื่องนานหลายสัปดาห์ และไม่มีอาการผิดปกติอื่นๆ ร่วม ก็น่าจะเกิดจากผลของยาฝังคุมกำเนิดได้ค่ะ